Klart for ny sesong av «Downton Abbey»
Creator Films, skaperne av serien, bekrefter at det er duket for en femte sesong, skriver BBC. - Vi lover de sedvanlige opp- og nedturene, romantikk, drama og komedie, sier Carnival Films-sjef Gareth Neame til nettstedet. Serien har fortsatt et jerngrep om britiske TV-seere, med et gjennomsnitt på 11,8 millioner seere denne sesongen. Det er imidlertid ikke bare britene som vil nyte godt av nyhetene - serien er nemlig solgt til 200 land. I Norge går serien på NRK, og har hatt i underkant av 600.000 seere denne høsten. Av VG fikk sesongåpningen terningkast fem. ITV, som sender serien, er storfornøyde. - Når Julian Fellowes skriver, og Gareth og Liz Trubridge produserer vet vi det vil bli like varmt, vittig, romantisk og dramatisk som tidligere sesonger, og vi gleder oss til å se igjen våre favorittrollefigurer, sier dramasjef Steve November i TV-kanalen. Tidligere i år ble det kjent at den amerikanske skuespilleren Paul Giamatti blir med i serien, og at Shirley MacLaine gjør comeback. Begge skuespillerne blir å se i seriens julespesial.
Gladmelding til alle som elsker «Downton Abbey»: Den fjerde sesongen blir ikke den siste.